Bodin videregående skole og maritime fagskole

Bodin videregående skole og maritime fagskole ligger på Mørkved i Bodø kommune. Rektor er Geir Ludvig Næstby og skolen hadde i 2005 10% av alle videregående elever i Nordland (988 elever).


== Historie ==
Skolen ble åpnet 19. oktober 1984. Da hadde skolen ca. 800 elever i ca. 40 klasser og 130 ansatte. Arkitekten bak de opprinnelige bygningene var Hans Chr. Størmer fra firmaet Arkitektstudio AS på Mørkved. Byggingen kostet 110 millioner inkludert alt utstyr. Den ble bygd med tanke på 720 elever. Skolen ble utvidet i 1999, en ny utbygging og ombygging ble ferdigstilt rundt 2007. Elevtallet ligger stabilt på rundt 1000.
Skolen var det første nybygg i Nordland fylkeskommune der allmennfaglige og yrkesfaglige utdanninger ble samlet.
Fire av Bodøs skoler flyttet inn i nybygget:
Bodø radioskole, opprettet i 1959. Skolen utdannet hovedsakelig telegrafister, men bygde etter hvert opp en tidsmessig elektronikkutdanning. Elektronikk- og nautikkavdelingene på Bodin har sitt utspring i denne skolen.
Bodø maskinistskole, skilt ut fra Salten yrkesskole i 1963. Utdannet maskinister og skipselektrikere.
Sjøgata videregående skole, tidligere kjent som Bodø husflidsskole (1974-1976), Nordland Kvinnelige håndarbeisdsskole (1950-1974) og Nord-Norsk internatskole for kvinnelig håndgjerning i Bodø (1922-1950). Husflidsfag og estetiske fag. Søm og vev, tegning, form og farge fra 1980.
Bodin videregående skole, opprettet i 1972 som en videreføring av ettermiddagsgymnas-ordningen ved Bodø videregående skole. Dette var en ren allmenfagskole, og med sine fem paralleller var den ganske stor.
Alle fire skoler hadde uhensiktsmessige lokaler, blant annet manglet de i større eller mindre grad gymsaler, laboratorier, bibliotek og andre spesialrom. Søkningen var dessuten større enn lokalene tillot.


== Maritim fagskole ==
Skolen gir to tilbud innen Maritim Fagskole; Skipsoffiserutdanning nautisk og skipsteknisk drift.
Elever som tar utdannelse etter innføringen av kunnskapsløftet i 2006, kan for den nautiske linjen, teoretisk løse D4-sertifikatet etter første året. Etter andreåret vil man inneha teorikunnskapen for å kunne løse D1-sertifikatet.
Utdannelsen på Maritim Fagskole skjer etter retningslinjer fra STCW (Standards of Training, Certification and Watchkeeping). Dette betyr at det er en internasjonalt anerkjent utdannelse, som følger internasjonale kvalitetskrav.
I 2006 gikk skolen til innkjøp av en ny navigasjonssimulator fra Kongsberg Marine som gir elevene anledning til å prøve ut sine teoretiske kunnskaper i praksis, uten de helt store økonomiske/miljømessige konsekvensene. Ny maskinromssimulator ble kjøpt få år etter.


== Studietilbud ==
Studiespesialisering: Vg 1-vg3
Teknologi og Forskerlinje: Vg 1-vg 3
Studiespesialisering med formgivingsfag: Vg 1-vg3
Elektrofag: Vg1, Data og elektronikk vg2, Automatisering vg2-vg3
Design og håndverk: Vg 1, Design og tekstil vg2, Interiør og utstillingsdesign vg2, Interiør vg3
Helse- og sosialfag: Vg 1, Barne- og ungdomsarbeider vg2
Idrettsfag: Vg 1-vg3
Medier og kommunikasjon: Vg1-vg3
Teknikk og industriell produksjon: Vg1, Maritime fag vg2 (matros og motormann)
Maritim fagskole (Skipsoffisersutdanning i Maritim fagskole, linjer for Nautisk og Skipsteknisk drift)


== Se også ==
Bodø Radioskole


== Eksterne lenker ==
Bodin vgs
Bodins nye simulator